คลังคลอด6มาตรการ3.5แสนล้านอัดฉีดรากหญ้า-ปลุกกำลังซื้อ
"สมหมาย" เผย คลังคลอด 6 มาตรการอัดฉีดเศรษฐกิจสุดแรง คาดโตแตะ 3.2% ใช้งบ 3.5 แสนล้าน
30 ก.ค. 2558

"สมหมาย" เผย คลังคลอด 6 มาตรการอัดฉีดเศรษฐกิจสุดแรง คาดโตแตะ 3.2% ใช้งบ 3.5 แสนล้าน
นายสมหมาย ภาษี รมว.คลัง ประธานคณะกรรมการขับเคลื่อนมาตรการกระตุ้นเศรษฐกิจและการลงทุนของประเทศ เปิดเผยภายหลังการประชุมคณะกรรมการครั้งแรกว่า วันที่ 4 ส.ค. จะรายงาน พล.อ.ประยุทธ์ จันทร์โอชา นายกรัฐมนตรี รับทราบ 6 มาตรการ เพื่อให้เศรษฐกิจโตได้มากกว่า 3% และคาดว่าจะถึง 3.2%
ทั้งนี้ มาตรการดังกล่าวประกอบด้วย 1.การกระตุ้นการลงทุนโครงการโครงสร้างพื้นฐาน รวมทั้งงบกระตุ้นของกรมทางหลวง 4 หมื่นล้านบาท และกรมทางหลวงชนบทอีก 2.5 หมื่นล้านบาท
2.การกระตุ้นผ่านสำนักงานคณะกรรมการส่งเสริมการลงทุน (บีโอไอ) ผ่านการลงทุนเศรษฐกิจพิเศษ และการลงทุนเศรษฐกิจเฉพาะทาง เช่น อุตสาหกรรมยาง
3.การกระตุ้นผ่านนโยบายการเงินการคลัง แบ่งเป็น 6 เรื่อง คือ การช่วยเหลือเกษตรกรที่ได้รับผล กระทบจากภัยแล้ง การกระตุ้นการจ้างงาน การกระตุ้นเศรษฐกิจระดับท้องถิ่นโดยจัดงบเพิ่มเติม การให้สินเชื่อและค้ำประกันแก่เอสเอ็มอี การเว้นภาษีเงินได้ให้บริษัทที่ตั้งขึ้นผลิตสินค้าเพื่อช่วยเหลือสังคมและท้องถิ่นให้มีอาชีพมีรายได้ แต่กำไรห้ามปันผล และการปล่อยสินเชื่อนาโนไฟแนนซ์
4.การเร่งใช้จ่ายงบช่วยเศรษฐกิจระดับรากหญ้าที่กระจายตามหน่วยงาน วงเงิน 1.57 แสนล้านบาท
5.การดึงเงินส่วนเกินจากกองทุน หมุนเวียน 2.8 หมื่นล้านบาท มาต่อยอดเงินกองทุนหมู่บ้าน ให้กู้ผ่านธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) 4 หมื่นล้านบาท ขณะที่กองทุนที่เกี่ยวกับเกษตรกรจะมี การยืดหนี้ พักหนี้ ลดดอกเบี้ย และ
6.ปรับปรุงสหกรณ์ออมทรัพย์และเครดิตยูเนี่ยนให้มีประสิทธิภาพ เพื่อดันเม็ดเงินเข้าสู่ระบบเศรษฐกิจฐานราก
นายสมหมาย กล่าวว่า การออกมาตรการกระตุ้นครั้งนี้ถือว่าสุดแรงแล้ว เชื่อว่าเศรษฐกิจจะโตได้มากกว่า 3% ที่คลังตั้งเป้าไว้ โดยปีงบประมาณ 2558 จะมีเงินที่เหลือเข้าสู่ระบบเศรษฐกิจ 3.5 แสนล้านบาท และงบปี 2559 ซึ่งเป็นไตรมาสสุดท้ายของปี ก็จะมีเงินงบเข้าระบบเศรษฐกิจจำนวนมาก
นายวัลลภ วิตนากร รองประธานสภาอุตสาหกรรมแห่งประเทศไทย (ส.อ.ท.) กล่าวว่า มาตรการ 6 ด้านจะทำให้เกิดการพัฒนาเศรษฐกิจทั้งในระยะสั้น ระยะกลาง และระยะยาว โดยระยะสั้นที่มีมาตรการช่วยเหลือเรื่องภัยแล้งและเอสเอ็มอี ถือเป็นการกระตุ้นเศรษฐกิจและการใช้จ่ายของรัฐบาล โดยรวม แล้วหากบรรลุเป้าที่รัฐบาลตั้งไว้ ผู้ประกอบการทั่วประเทศจะได้อานิสงส์ทั้งหมด